– Т1амехь г1о эшна меттиг яг1ахь, со а сан накъостий а г1одан бог1ур бу хьуна. Амма хьан хьайн наибашца йолчу юкъаметтигашна юкъаг1ертар дац, – аьлла, къаьстинера и Шемалца. Бакъду, имама Шеларчу Элахан Мурин доьзал парг1ат а битинера. Шуна дагадаг1ахь: Мурас дина къамел юкъалелачара имамах д1а а тоьхна, ийг1ина вара Шемал цаьрца. Х1инца масла1ат хиллера. Эвтархойн Ахьмад вийча, Эвтрахь варх1 еса д1адаллац цуьнан тезет а лардира имам Шемала. Х1инца эвтарарчу къонахех цхьа Буг1а висинера Шемална уллохь. Яккхийн тоьпаш лелон а вайн нах бу, лаахь ц1ахь 1ен йиш ю хьан шега имама аьллашехь, Гунибе хьала веанера иза. Шен доттаг1ийн: дог-майрчу Ч1егин, Эвтархойн Ахьмадан, Гехин, Дадин марзо яра цо кхуза еанарг.